6.12.2022
EL
Επίσημη Εφημερίδα της Ευρωπαϊκής Ένωσης
C 465/5 Τρίτη 3 Μαΐου 2022
Ζ.
λαμβάνοντας υπόψη ότι η αξιοποίηση των δυνατοτήτων της γαλάζιας οικονομίας δεν πρέπει να χρησιμοποιείται ως πρόσχημα για την εκμετάλλευση των θαλάσσιων και των ωκεάνιων πόρων ή για την υιοθέτηση μοντέλων ανάπτυξης που έχουν ήδη αποδειχθεί μη βιώσιμα· λαμβάνοντας υπόψη ότι πρέπει να υπάρχει αυστηρά χρηστή διαχείριση αλλά και διατήρηση των θαλάσσιων και ωκεάνιων πόρων, χωρίς να αλλοιώνονται οι ισορροπίες των θαλάσσιων οικοσυστημάτων·
Η.
λαμβάνοντας υπόψη ότι η οδηγία για τον θαλάσσιο χωροταξικό σχεδιασμό ορίζει ότι τα κράτη μέλη πρέπει να λαμβάνουν υπόψη τις αλληλεπιδράσεις δραστηριοτήτων και χρήσεων όπως η υδατοκαλλιέργεια, η αλιεία και οι εγκαταστάσεις και οι υποδομές για την παραγωγή ενέργειας από ανανεώσιμες πηγές, καθώς και τα υποβρύχια καλώδια, και να προωθούν τη συνύπαρξη των σχετικών δραστηριοτήτων και να εφαρμόζουν μια προσέγγιση με βάση το οικοσύστημα·
Θ.
λαμβάνοντας υπόψη ότι μια γαλάζια οικονομία που αναπτύσσεται εντός οικολογικών ορίων και, ως εκ τούτου, όχι μόνο στους τομείς της αλιείας και της υδατοκαλλιέργειας, αλλά και σε όλους τους σχετικούς θαλάσσιους τομείς, πρέπει να σέβεται εξίσου τους περιβαλλοντικούς, κοινωνικούς και οικονομικούς πυλώνες σε όλους τους τομείς, προκειμένου να θεωρείται βιώσιμη·
Ι.
λαμβάνοντας υπόψη ότι η Κοινή Αλιευτική Πολιτική (ΚΑλΠ) επιδιώκει να διασφαλίσει την ορθή διατήρηση και διαχείριση των θαλάσσιων βιολογικών πόρων και ότι οι δραστηριότητες αλιείας και υδατοκαλλιέργειας είναι περιβαλλοντικά βιώσιμες μακροπρόθεσμα και η διαχείρισή τους συνάδει με τον στόχο της επίτευξης οικονομικών και κοινωνικών οφελών και οφελών για την απασχόληση, καθώς και με τον στόχο της συμβολής στην ασφάλεια του εφοδιασμού τροφίμων·
ΙΑ.
λαμβάνοντας υπόψη ότι η ΚΑλΠ θα πρέπει να συμβάλει στην αύξηση της παραγωγικότητας και σε ένα αξιοπρεπές επίπεδο διαβίωσης στον τομέα της αλιείας, συμπεριλαμβανομένου του τομέα της αλιείας μικρής κλίμακας, καθώς και στη σταθερότητα των αγορών, και θα πρέπει να διασφαλίζει τη διαθεσιμότητα τροφίμων·
ΙΒ.
λαμβάνοντας υπόψη ότι, στο πλαίσιο του ΣΒΑ 14, είναι επιτακτική ανάγκη να διατηρηθούν οι ωκεανοί, οι θάλασσες και οι θαλάσσιοι πόροι και να προωθηθεί η βιώσιμη χρήση τους, ενώ στο πλαίσιο του ΣΒΑ 2, είναι επιτακτική ανάγκη να διασφαλιστεί η επισιτιστική ασφάλεια· λαμβάνοντας υπόψη ότι ο επιμέρους στόχος 14.1 θέτει ως στόχο την πρόληψη και τη σημαντική μείωση της θαλάσσιας ρύπανσης κάθε είδους έως το 2025, ιδίως από χερσαίες δραστηριότητες, συμπεριλαμβανομένων των θαλάσσιων απορριμμάτων και της ρύπανσης από θρεπτικές ουσίες·
ΙΓ.
λαμβάνοντας υπόψη ότι ο ωκεανός είναι κρίσιμης σημασίας για τη ζωή στη γη, δεδομένου ότι παράγει το 50 % του οξυγόνου στην ατμόσφαιρα, απορροφά περίπου το 25 % των εκπομπών διοξειδίου του άνθρακα που παράγεται από τον άνθρωπο και το 90 % της πλεονάζουσας θερμότητας του κλιματικού συστήματος και επηρεάζει το παγκόσμιο κλίμα·
ΙΔ.
λαμβάνοντας υπόψη ότι η αποκατάσταση, η διαφύλαξη, η διατήρηση και η βιώσιμη χρήση της θαλάσσιας βιοποικιλότητας είναι θεμελιώδους σημασίας για την υγεία των ωκεανών, οι οποίοι φιλοξενούν εκατομμύρια είδη, για την προστασία της υγείας του πλανήτη ενώ αποτελούν και τη βάση για θαλάσσιες και ναυτιλιακές οικονομικές δραστηριότητες·
ΙΕ.
λαμβάνοντας υπόψη ότι η συλλογή δεδομένων για την επιστημονική παρακολούθηση και αξιολόγηση των αποθεμάτων στις θάλασσες και τους ωκεανούς, συμπεριλαμβανομένης της αξιολόγησης του κατά πόσον τα αποθέματα αυτά βρίσκονται εντός των ασφαλών βιολογικών ορίων, είναι θεμελιώδους σημασίας για τη βιώσιμη διαχείρισή τους·
ΙΣΤ. λαμβάνοντας υπόψη ότι σημαντικά τμήματα των ωκεανών και του θαλάσσιου βυθού παραμένουν ανεξερεύνητα, ιδίως τα βαθέα ύδατα, και λαμβάνοντας υπόψη ότι απαιτείται περαιτέρω έρευνα για να διασφαλιστεί ότι οποιεσδήποτε δραστηριότητες στο πλαίσιο της γαλάζιας οικονομίας θα είναι πλήρως βιώσιμες· ΙΖ.
λαμβάνοντας υπόψη ότι η αλιεία και η υδατοκαλλιέργεια αποτελούν βασικούς τομείς της γαλάζιας οικονομίας και σημαντική πηγή πρωτεϊνούχων και μικροθρεπτικών στοιχείων που είναι απαραίτητα για την επισιτιστική ασφάλεια και την ανθρώπινη υγεία·
ΙΗ.
λαμβάνοντας υπόψη ότι η θαλάσσια βιοποικιλότητα στην Ευρώπη απειλείται καθώς η κατάσταση διατήρησης μεγάλου ποσοστού θαλάσσιων ειδών και οικοτόπων έχει αξιολογηθεί ως «μη ευνοϊκή» ή «άγνωστη»· λαμβάνοντας υπόψη ότι η απώλεια της θαλάσσιας βιοποικιλότητας έχει σημαντικό περιβαλλοντικό, κοινωνικό και οικονομικό αντίκτυπο στον αλιευτικό τομέα της ΕΕ, στα παράκτια και νησιωτικά εδάφη και στις εξόχως απόκεντρες περιοχές και, ως εκ τούτου, πρέπει να αντιστραφεί· λαμβάνοντας υπόψη ότι η βιοποικιλότητα πρέπει να αποκατασταθεί σε συνεργασία με όλα τα ενδιαφερόμενα μέρη, και ιδίως με τον τομέα της αλιείας και την επιστημονική κοινότητα·
ΙΘ.
λαμβάνοντας υπόψη ότι οι παράκτιες και νησιωτικές κοινότητες αποτελούν βασικούς ενδιαφερόμενους φορείς στη συζήτηση σχετικά με το δυναμικό της γαλάζιας οικονομίας και τους τρόπους αξιοποίησής της·